Ühine seisukoht,

25. mai 1998,

mille nõukogu on Euroopa Liidu lepingu artikli J.2 alusel määratlenud inimõiguste, demokraatia põhimõtete, õigusriigi ja hea valitsemistava kohta Aafrikas

(98/350/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit J.2,

ning arvestades, et:

Euroopa Liidu lepingu artikli J.1 lõike 2 kohaselt on ühise välis- ja julgeolekupoliitika üks eesmärke arendada ja tugevdada demokraatiat ja õigusriigi põhimõtteid ning inimõiguste ja põhivabaduste austamist;

nõukogu ning nõukogu raames kohtunud liikmesriikide esindajad võtsid 28. novembril 1991 vastu inimõigusi, demokraatiat ja arengut käsitleva resolutsiooni;

Lomés 15. detsembril 1989 alla kirjutatud ning Mauritiusel 4. novembril 1995 allakirjutatud lepinguga muudetud AKV-EÜ konventsiooni artiklite 4 ja 5 kohaselt peavad ühendus ja selle liikmesriigid AKV/EÜ koostöö raames toimuva tegevuse puhul arvesse võtma inimmõõdet ning see peab põhinema inimõiguste, demokraatia põhimõtete, õigusriigi ja hea valitsemistava austamisel;

2. juunil 1997 vastu võetud ühise seisukoha 97/356/ÜVJP, [1] mis käsitleb konfliktide vältimist ja lahendamist Aafrikas, artiklis 3 märgib nõukogu, et kooskõlas asjaomaste menetlustega astutakse samme, et tagada Euroopa Ühenduse ja liikmesriikide arengukoostööd ja inimõigusi, demokraatiat, õigusriiki ja head valitsemistava käsitlevate jõupingutuste kooskõlastamine;

Inimõigused on ülemaailmsed, jagamatud, vastastikku sõltuvad ja lahutamatult seotud,

ON MÄÄRATLENUD KÄESOLEVA ÜHISE SEISUKOHA:

Artikkel 1

Euroopa Liidu eesmärk on teha koostööd Aafrika riikidega, et edendada inimõiguste, demokraatia põhimõtete, õigusriigi ja hea valitsemistava austamist. Selline lähenemine loob raamistiku liikmesriikide toimingutele.

Käesoleva ühise seisukoha eesmärk on kaasa aidata liidu välistegevuse ühtsusele Aafrikas, sealhulgas asjakohaste poliitiliste reageeringute ühtsusele. Euroopa Liit tunnistab, et demokratiseerimine on protsess, millele on võimalik asjakohaselt kaasa aidata rahvusvahelise üldsuse, sealhulgas Euroopa Liidu toetusega ning et mitmed Aafrika riigid on viimastel aastatel edukalt rakendanud reforme, mis on parandanud isikute võimet kasutada inimõigusi ja demokraatiaprotsessi.

Artikkel 2

Euroopa Liit tunnustab suveräänsete riikide õigust kehtestada oma põhiseaduslik kord ja rajada oma haldusstruktuur, mis on kooskõlas ajaloo, kultuuri, traditsioonide ning sotsiaalse ja rahvusliku koosseisuga. Sellega seoses seab Euroopa Liit eesmärgiks soodustada ja toetada käimasolevat demokratiseerimisprotsessi Aafrikas, mis põhineb järgmistel põhimõtetel:

a) inimõiguste kaitse (kodanikuõigused, poliitilised, majanduslikud, sotsiaalsed ja kultuurilised õigused);

b) demokraatia põhimõtete asutamine, sealhulgas:

- õigus valida ja vahetada juhte vabadel ja õiglastel valimistel,

- seadusandliku, täitev- ja kohtuvõimu lahusus,

- sõna-, informatsiooni- ja ühinemisvabaduse ning poliitilistesse organisatsioonidesse kuulumise vabaduse tagamine;

c) õigusriik, mis võimaldab kodanikel kaitsta oma õigusi ning mis eeldab täielikult inimõigusi ja põhivabadusi järgivat seadusandlikku ja kohtuvõimu ning õiglase, kättesaadava ja sõltumatu kohtusüsteemi olemasolu;

d) hea valitsemistava, sealhulgas iga maa ressursside läbipaistev ja vastutustundlik haldamine, et saavutada tasakaalustatud ja säästev areng.

Artikkel 3

a) Eri maade suhtes kohaldatava poliitika üle otsustamisel võtab Euroopa Liit arvesse nende lähtepunkte ning sealsete muutuste suunda ja kiirust, samuti asjaomaste valitsuste poliitilisi kohustusi. Euroopa Liit peab väga tähtsaks positiivset ja konstruktiivset lähenemisviisi, mis toetab inimõigusi, demokraatia põhimõtteid, õigusriiki ja head valitsemistava.

b) Euroopa Liit, tegutsedes partnerluse ja koostöö raames koos nii valitsuste kui kodanikuühiskonnaga, kaalub toetuse suurendamist nendele Aafrika riikidele, kus on toimunud positiivsed muudatused ja kus asjaomaste riikide valitsused on seotud positiivsete muudatuste edendamisega. Kui muudatused on negatiivset laadi, kaalub Euroopa Liit 28. novembril 1991 vastu võetud resolutsiooni sätete alusel asjakohast reageerimist, mis võiks sellist arengusuunda muuta.

Artikkel 4

Nõukogu märgib, et komisjon kavatseb suunata oma tegevust käesoleva ühise seisukoha eesmärkide ja prioriteetide saavutamiseks vajaduse korral asjakohaste ühenduse meetmete kaudu.

Artikkel 5

Liidu tegevust käesoleva ühise seisukoha rakendamisel kontrollitakse iga kuue kuu tagant.

Artikkel 6

Käesolev ühine seisukoht jõustub selle vastuvõtmise päeval.

Artikkel 7

Käesolev ühine seisukoht avaldatakse Euroopa Ühenduste Teatajas.

Brüssel, 25. mai 1998

Nõukogu nimel

eesistuja

R. Cook

[1] EÜT L 153, 11.6.1997, lk 1.

--------------------------------------------------